奉和御製恭謝南郊
作者：夏竦
朝代：宋

paragraphs: 高真降佑開鴻業，哲后祈禠福下民。
靖館齋心成鉅典，嘉壇報貺奉嚴禋。
時遵夏曆春當孟，禮憲周郊日在辛。
圖籙先登符命顯，祖宗昭配孝思伸。
侍祠卿士衣纓列，隨兆星辰爼豆陳。
穆穆蒼靈潛扈蹕，寥寥風伯豫清塵。
再登午陛虔誠達，三燭奔精美應臻。
萬壽無疆增介祉，永蠲牲玉事神明。